	Na osnovu člana 32. stav 6. Zakona o lokalnoj samoupravi („Službeni glasnik RS“, br. 129/07, 83/14 – drugi zakon, 101/16 – drugi zakon i 47/18), člana 47. stav 3. Zakona o komunalnoj miliciji („Službeni glasnik RS“, broj 49/19), člana 15. stav 1. tačka 29) i člana 46. stav 1. tačka 7) Statuta Grada Novog Pazara („Službeni list grada Novog Pazara“, broj 6/19), Skupština grada Novog Pazara, po prethodno dobijenoj saglasnosti Ministarstva državne uprave i lokalne samouprave broj 021-01-00707/2/2021-24 od 11. avgusta 2021. godine, na sednici održanoj 25. oktobra 2021. godine, donosi

ODLUKU 
           O UNIFORMI, OZNAKAMA NA UNIFORMI I NAČINU NOŠENJA         
       UNIFORME KOMUNALNIH MILICIONARA GRADA 
             NOVOG PAZARA 

I. UVODNE ODREDBE

Član 1.

Ovom odlukom propisuju se izgled uniforme, oznake na uniformi i način nošenja uniforme komunalnih milicionara i, s tim u vezi, delovi uniforme i vreme njihovog nošenja, kao i način zaduženja, zamene i razduženja uniforme.

Uniforma komunalnog milicionara, u smislu ove odluke, jeste službeno odelo komunalnog milicionara, sastavljeno od propisanih delova i oznaka.

Član 2.

Uniforma komunalnog milicionara je osnovna i dodatna.

Član 3.

Svi natpisi na uniformama ispisuju se na srpskom jeziku ćiriličkim, i bosanskom jeziku latiničnim pismom.

AI. OSNOVNA UNIFORMA
            Član 4.

Delovi osnovne uniforme komunalnog milicionara su:

1. kačket;

2. potkapa;

3. pantalone zimske (muškog i ženskog kroja);

4. pantalone letnje (muškog i ženskog kroja):

5. kaiš;

6. košulja sa dugim rukavima (muškog i ženskog kroja);

7. košulja sa kratkim rukavima (muškog i ženskog kroja);

8. kravata;
9. [bookmark: page2]majica sa kratkim rukavima (muškog i ženskog kroja);

10. majica sa dugim rukavima (muškog i ženskog kroja);

11. majica sa dugim rukavima i kragnom (muškog i ženskog kroja);

12. džemper (muškog i ženskog kroja);

13. jakna zimska sa kapuljačom (muškog i ženskog kroja);

14. jakna (muškog i ženskog kroja);

15. čarape zimske i letnje (muške i ženske);

16. cipele poluduboke;

17. cipele plitke (muške i ženske);

18. rukavice (muške i ženske);

19. kišni mantil.

Član 5.

Delovi osnovne uniforme komunalnog miliconara su sledećeg izgleda:

1. kačket letnji je bele boje, okruglog oblika, sa štitnikom za sunce sive boje, izrađen od prirodnog materijala i sa mašinski izvezenim grbom Grada Novog Pazara na podlozi bele boje, koji se nalazi na sredini čeonog dela;
2. kačket zimski je crne boje, okruglog oblika sa zaštitom za uši i zadnji deo vrata izrađen od prirodnog materijala i sa mašinski izvezenim grbom Grada Novog Pazara na podlozi crne boje, koji se nalazi na sredini čeonog dela;

3. potkapa je sive boje, izrađena od pletene vune;

4. pantalone zimske, muške i ženske, izrađene su od tkanine sive boje i uobičajenog kroja, oko pojasa sa potrebnim brojem držača za kaiš širine 50 mm, ispod pojasa, sa našivenim džepovima s leve i desne strane i džepom s preklopom na zadnjoj strani koji se zakopčava dugmetom, sa nogavicama sa podesivom širinom, a na krajevima donjeg dela nogavice s unutrašnje strane ivice su opšivene (ojačane) trakom;

5. pantalone letnje, muške i ženske, izrađene su od tkanine sive boje i istog su kroja kao i pantalone zimske;

6. kaiš je kožni, crne boje;

7. košulja sa dugim rukavima izrađena je od tkanine bele boje, zakopčava se skriveno plastičnim dugmadima, kragna je klasičnog kroja, ima dva našivena džepa s preklopom u visini grudi koji se skriveno zakopčavaju, iznad desnog džepa ima čičak traku sa prezimenom a iznad levog džepa je našiven grb Grada Novog Pazara, na leđima u visini struka nalaze se dva zatezača s rupicama i četiri dugmeta, na desnom rukavu prišivena je čičak traka za oznaku „KOMUNALNA MILICIJA GRADA NOVOG PAZARA”;

8. košulja sa kratkim rukavima izrađena je prema opisu iz prethodne tačke, s tim što je čičak traka za oznaku „KOMUNALNA MILICIJA GRADA NOVOG PAZARA“, prišivena na 50 mm od krajeva donjeg dela kratkih rukava;

9. kravata je oker boje, koja se svojom dužinom spušta do struka;

10. majica sa kratkim rukavima je bele boje i klasičnog oblika, prilagođena za nošenje ispod košulje sa kratkim rukavima, izrađena od pamučne tkanine, s tim što je okrugli izrez oko vrata izrađen od dvostruke tkanine ojačane elastičnim nitima (likrom);
11. majica sa dugim rukavima je bele boje i klasičnog oblika, prilagođena za nošenje ispod košulje sa dugim rukavima, izrađena kao majica pod tačkom 10. ovog člana;


12. majica sa dugim rukavima i kragnom je od pamučne tkanine oker boje, sa mašinski izrađenim natpisom „KOMUNALNA MILICIJA“ na leđima, sa desne strane ima čičak traku sa prezimenom, sa leve našiven grb Grada Novog Pazara, a na desnom rukavu našiven natpis „KOMUNALNA MILICIJA GRADA NOVOG PAZARA”;

13. džemper je pleteni, sive boje, s visokim okovratnikom koji sa prednje strane ima patent zatvarač dužine 200 mm, na ramenima i laktovima je ojačan tkaninom iste boje, rub džempera i rukava završava se ranflom iste boje, sa desne strane ima čičak traku sa prezimenom, sa leve našiven grb Grada Novog Pazara, a na desnom rukavu našiven natpis „KOMUNALNA MILICIJA GRADA NOVOG PAZARA;

14. jakna zimska sa kapuljačom izrađena je od sintetičkog vodonepropusnog materijala sive boje, zakopčava se patent zatvaračem i čičak trakom, na prednjoj strani ima četiri džepa s preklopima koji se pričvršćuju čičak trakom, iznad levog gornjeg džepa je podloga za grb Grada Novog Pazara, donji džepovi sadrže džep u džepu sa pristupom s gornje strane ispod preklopa i sa strane, rukavi su iz dva dela sa našivenom manžetnom koja se zakopčava čičak trakom, kragna je klasična, pozadi sa prorezom za smeštaj kapuljače koja se pričvršćuje, iznad desnog džepa u visini grudi je čičak traka za natpis prezimena, na ramenima su prišiveni držači za naramenice s oznakama zvanja koje se zakopčavaju dugmetom crne boje, na desnom rukavu prišivena je čičak traka za oznaku „KOMUNALNA MILICIJA GRADA NOVOG PAZARA“, a na unutrašnjoj strani jakne sa prednje strane je patent zatvarač kojim se pričvršćuje uložak, sa leve strane su dva džepa i džep za radio stanicu ili telefon i sa desne strane dva džepa;

15. jakna je izrađena od sintetičkog vodonepropusnog materijala sive boje, zakopčava se zatvaračem koji služi i za spajanje sa zimskom jaknom zbog čega je jakna i izrađena tako da se može nositi i posebno i kao uložak, na prednjem delu jakne gore su sa svake strane našiveni džepovi koji se zatvaraju patent zatvaračem s preklopom koji se pričvršćuje čičak trakom, a dole su koso urezani džepovi, iznad gornjeg levog džepa je podloga za grb Grada Novog Pazara, iznad gornjeg desnog džepa je pričvršćena čičak traka za prezimenom, rukavi su iz dva dela s našivenom manžetnom koja se steže ušivenom elastičnom trakom, na ramenima su prišiveni držači za naramenice sa oznakama zvanja koja se zakopčavaju dugmetom crne boje, na desnom rukavu je prišivena čičak traka za oznaku „KOMUNALNA MILICIJA GRADA NOVOG PAZARA“;

16. čarape zimske i letnje su pamučne, crne boje;

17. cipele poluduboke, visine oko 190 mm, izrađene su od hidrofobirane kože crne boje s gumenim đonom iste boje, gornji deo cipele izrađen je tako da se cipela u potpunosti zatvara, jezik i kragna cipele podloženi su sunđerom, a gornji deo i đon cipele su spojeni lepljenjem;

18. cipele plitke su crne boje, modernog kroja i na vezivanje, izrađene od hidrofobirane kože, a gornji deo cipele je sa spoljne strane prišiven za đon cipele;

19. rukavice su crne boje, kožne, klasičnog kroja sa prstima;

      20. kišni mantil je sive boje s kapuljačom, izrađen od gumirane tkanine, sa obe strane     
           zakopčava se drikerima, u spoljnoj ivici kapuljače je tunel s trakom za zatezanje, na  
           desnom rukavu ispod ramena ušivena je oznaka „KOMUNALNA MILICIJA GRADA  
           NOVOG PAZARA“, a na zadnjoj strani kišnog mantila reflektujući natpis     
         „KOMUNALNA MILICIJA“.


DODATNA UNIFORMA

Član 6.

Delovi dodatne uniforme komunalnih milcionara koji obavljaju određene poslove ostvarivanja nadzora u javnom gradskom, prigradskom i drugom lokalnom saobraćaju, kao i druge poslove određene propisima grada u vezi sa saobraćajem, su:

1. reflektujući prsluk, izrađen od laganog materijala jake narandžaste boje sa našivenim reflektujućim trakama bele boje i reflektujućim natpisom bele boje „KOMUNALNA MILICIJA“, na leđima, s tim što je krojem prilagođen za nošenje na osnovnoj uniformi komunalnog milicionara.

IV. ZADUŽENJE, ZAMENA I RAZDUŽENJE UNIFORME

Član 7.

Komunalni milicionari zadužuju i nose uniformu na osnovu naloga načelnika komunalne milicije ili lica koje on ovlasti.

Član 8.

Lice koje se prima u službu za obavljanje poslova komunalnog milicionara ili se rasporedi na radno mesto komunalnog milicionara zadužuje osnovnu uniformu, dodatnu uniformu i oznake na uniformi komunalnog milicionara.

Lice koje izgubi svojstvo komunalnog milicionara dužno je da vrati sve delove osnovne i dodatne uniforme i oznake na uniformi.

Član 9.

Delovi osnovne i dodatne uniforme zadužuju se u sledećoj količini i s rokovima upotrebe pojedinih delova, i to:

1. kačket, četiri komada (dva letnja, dva zimska), jedna godina;

2. potkapa, dva komada;

3. pantalone zimske (muške, ženske), tri para, jedna godina;

4. pantalone letnje (muške, ženske), tri para, jedna godina;

5. kaiš, jedan komad, 3 godina;

6. košulja sa dugim rukavima, pet komada, jedna godina;

7. košulja sa kratkim rukavima, pet komada, jedna godina;

8. kravata, jedan komad, jedna godina;

9. majica sa kratkim rukavima, pet komada, jedna godina;
10. majica sa dugim rukavima, pet komada, jedna godina;
11. majica sa dugim rukavima i kragnom, tri komada, jedna godina;
12. džemper, jedan komad, jedna godina;

13. jakna zimska sa kapuljačom, jedan komad, dve godine;
14. jakna, jedan komad, dve godine;
15. čarape zimske i letnje (muške, ženske), deset pari letnjih i deset pari zimskih, jedna godina;
16. cipele poluduboke, jedan par, jedna godine;
17. cipele plitke (muške, ženske), jedan par, jedna godina;
18. rukavice (muške, ženske), jedan par, tri godine;
19. kišni mantil, jedan komad, tri godina;
20. reflektujući prsluk, dva komada, jedna godina.

Član 10.

Prilikom prvog zaduženja uniforme, odnosno prilikom prve nabavke delova uniforme, komunalnom milicionaru otvara se lični karton zaduženja.

Član 11.

Delovi osnovne i dodatne uniforme koji su oštećeni ili uništeni prilikom vršenja službe ili u vezi sa vršenjem službe zamenjuju se na osnovu zahteva neposredno nadređenog komunalnog milicionara, odnosno načelnika Odeljenja komunalne milicije.

U slučaju zamene delova uniforme, komunalni milicionar vraća zamenjeni deo uniforme iz stava 1. ovog člana sa oznakama.

VREME I NAČIN NOŠENJA UNIFORME

Član 12.

Načelnik Odeljenja komunalne milicije, zavisno od godišnjeg doba i vremenskih uslova, određuje period nošenja zimske i letnje uniforme.

Član 13.

Komunalni milicionar ne sme nositi uniformu ili delove uniforme sa oznakama za vreme korišćenja godišnjeg odmora, bolovanja, udaljenja sa dužnosti, kao učesnik javnih okupljanja i u drugim slučajevima kad je van službe.

Član 14.

Uniforma se mora stalno održavati, nositi i držati u čistom i urednom stanju.

Pojedini delovi osnovne uniforme moraju se nositi na sledeći način:

1. Kačket se nosi tako da ivica oboda kačketa stoji vodoravno po liniji najvećeg obima glave;
2. pantalone se nose tako da donja ivica kaiša bude na kosti kuka, a prednji šav pantalona dostiže vrh gornjeg dela cipele;

3. košulje se nose zakopčane i uvučene u pantalone;

2. jakne se nose zakopčane, a u zatvorenim prostorijama mogu se nositi i otkopčane.


OZNAKE NA UNIFORMI

Član 15.

Oznake na uniformi su:

1. oznaka sa natpisom „KOMUNALNA MILICIJA“;

2. oznaka sa natpisom „KOMUNALNA MILICIJA GRADA NOVOG PAZARA“;

3. oznaka sa grbom Grada Novog Pazara;

4. oznaka prezimena, identifikacionog broja i položaja;

5. oznaka zvanja.

Član 16

Oznaka sa natpisom „KOMUNALNA MILICIJA“ je dimenzija 30 X 20 cm, nosi se na leđima mašinski izvezena koncem sive boje.

Član 17.

Oznaka sa natpisom „KOMUNALNA MILICIJA GRADA NOVOG PAZARA“ je u obliku kvadrata dimenzija 10 x 6 cm i predstavlja podlogu sive boje oivičenu koncem sive i oker boje na kojoj je ovaj natpis u četiri reda mašinski izvezen koncem crne boje.

Oznaka iz stava 1. ovog člana nosi se prišivena ili pričvršćena čičkom na desnom rukavu uniforme.

Član 18.

Oznaka sa grbom Grada Novog Pazara sastoji se od podloge u obliku štita polukoruglog oblika, demenizija 7 x 8 cm bele boje oivičene koncem sive i oker boje na kojoj je u sredini mašinski izvezen grb.

Oznaka iz stava 1. ovog člana nosi se prišivena ili pričvršćena čičkom iznad gornjeg desnog džepa na uniformi.

Grb Grada Novog Pazara na oznaci iz stava 1. ovog člana aplicira se u skladu sa odlukom Grada Novog Pazara kojom se uređuje upotreba grba i u skladu sa svrhom uniforme da označava službeni status komunalnog milicionara u obavljanju poslova iz nadležnosti Grada Novog Pazara.

Član 19.

Oznaka prezimena, identifikacionog broja i položaja komunalnog milicionara je pločica u obliku pravougaonika dimenzija 10 x 5 cm srebrnobele boje na kojoj je crnim slovima u prvom redu ispisan identifikacioni broj i položaj (NAČELNIK KOMUNALNE MILICIJE, KOMUNALNI MILICIONAR), a u drugom redu ispisano prezime komunalnog miliconara.
Oznaka iz stava 1. ovog člana nosi se iznad oznake iz člana 17. ove odluke, nosi se prišivena ili pričvršćena čičak trakom sa leve strane na grudima.

Član 20.

Oznake zvanja nose se na naramenicama i u vidu su traka crne boje, uzduž po širini našivenih, širine 1 cm, međusobno rastavljenih 8 mm, tako da svaka traka označava po jedno zvanje od početnog zvanja do zvanja koje ima komunalnu milicionar u uniformi.



VII. ZAVRŠNE ODREDBE

Član 21.

Pored uniformi i oznaka propisanih ovom odlukom, komunalnim milicionarima se, kad to zahtevaju uslovi rada i propisi o bezbednosti i zdravlju na radu, obezbeđuju i drugi delovi odeće (zaštitna pododela i slično) koji ne predstavljaju njihovu uniformu u smislu ove odluke.

Član 22.

Komunalni milicionari zadužiće uniforme i oznake propisane ovom odlukom u roku od tri dana od dana sticanja prava na samostalno obavljanje poslova i primenu ovlašćenja komunalnih milicionara.

	U roku iz stava 1. ovog člana komunalnim milicionarima, prilikom zaduženja uniforme i oznaka, otvoriće se i lični kartoni zaduženja.

Član 23.

Ova odluka stupa na snagu osmog dana od dana objavljivanja u „Službenom listu Grada Novog Pazara”.



SKUPŠTINA GRADA NOVOG PAZARA


Broj: 
U Novom Pazaru, 25. oktobra 2021. godine                                                    
                                                                                                                                 
PREDSEDNICA
[bookmark: page7]Dr Anela Šemsović

